**OBRAZLOŽENJE**

**prijedloga** **Odluke** **o 2. izmjeni Odluke plaći i ostalim materijalnim pravima**

**općinskog načelnika Općine Vidovec**

**I. PRAVNA OSNOVA**

Člankom 90.a. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik, gradonačelnik, župan i njegovi zamjenici koji dužnost obavljaju profesionalno, za vrijeme profesionalnog obavljanja dužnosti imaju pravo na plaću i druga prava iz rada, a vrijeme obavljanja dužnosti uračunava im se u staž osiguranja.

**II. OBRAZLOŽENJE PRIJEDLOGA ODLUKE**

Općinsko vijeće Općine Vidovec na 20. sjednici održanoj dana 13. rujna 2023. godine donijelo je Odluku o plaći i ostalim materijalnim pravima općinskog načelnika Općine Vidovec koja je objavljenja u „Službenom vjesniku Varaždinske županije“ br. 75/23. Na 25. sjednici održanoj dana 25. ožujka 2024. godine Općinsko vijeće Općine Vidovec donijelo je izmjenu i dopunu Odluke o plaći i ostalim materijalnim pravima općinskog načelnika Općine Vidovec te je ista objavljena „Službenom vjesniku Varaždinske županije“ br. 27/24.

Prema Odluci Vlade RH od 25. srpnja 2024. godine, osnovica za obračun plaća državnih dužnosnika utvrđena je u visini od 947,18 eura bruto, jednako kao osnovica za određivanje plaća službenika i namještenika zaposlenih u državnoj službi i javnim službama. Povećana osnovica se primjenjuje počevši s plaćom za mjesec srpanj 2024. koja se isplaćuje u kolovozu 2024. godine.

U članku 4. stavku 1. Odluke utvrđeno je da se osnovica za obračun plaće općinskog načelnika utvrđuje se u visini osnovice za obračun plaće državnih dužnosnika koja iznosi 516,29 eura.

Da bi se članak 4. Odluke mogao uskladiti sa Odlukom Vlade RH o visini osnovice za državne dužnosnike, potrebno je isti izmijeniti na način da glasi: „Osnovica za obračun plaće općinskog načelnika utvrđuje se u visini osnovice za obračun plaće državnih dužnosnika, prema propisima kojima se uređuju obveze i prava državnih dužnosnika.„

Nadalje, ovim prijedlogom Odluke predlaže se smanjenje koeficijenta za obračun plaće načelnika na način da se isti izmijeni i umjesto 4,50 iznosi 3,50.

Plaća općinskog načelnika prema osnovici od 947,18 eura i koeficijentu koji iznosi 3,50, obračunati će se za mjesec kolovoz i isplatiti u mjesecu rujnu 2024. godine.